KIRJALLINEN KYSYMYS E-3248/00 esittäjä(t): Laura González Álvarez (GUE/NGL) komissiolle. Ympäristönsuojeluun myönnettävää valtiontukea koskevat yhteisön suuntaviivat ja nykyinen energian hintalisäjärjestelmä.



Virallinen lehti nro 318 E , 13/11/2001 s. 0002 - 0003



KIRJALLINEN KYSYMYS E-3248/00 esittäjä(t): Laura González Álvarez (GUE/NGL) komissiolle (20. lokakuuta 2000) Aihe: Ympäristönsuojeluun myönnettävää valtiontukea koskevat yhteisön suuntaviivat ja nykyinen energian hintalisäjärjestelmä Espanjassa uusiutuvat energialähteet ovat kehittyneet huomattavasti viime aikoina. Etenkin aiemmin lähes merkityksettömän tuulivoiman kokonaisteho on kasvanut vuoden 1999 lopussa jo 1 500 megawattiin, eli noin 2 prosenttiin sähkön kokonaistuotannosta. Tämä kehitys perustuu Espanjan sähköalaa koskevaan lakiin, uusiutuvien energialähteiden edistämissuunnitelmaan ja järjestelmiin, joilla varmistetaan uusiutuvista energialähteistä tuotetun energian suosituimmuuskohtelu sähköverkkoon pääsyssä ja tämäntyyppisen energian tuotannolle maksettavat bonukset. Asiantuntijoiden mukaan kannustejärjestelmä pitäisi säilyttää, jotta voitaisiin saavuttaa tavoite kaksinkertaistaa uusiutuvista energialähteistä tuotetun energian määrä ja päästä Kioton tavoitteisiin. Ehdotuksessa Euroopan parlamentin ja neuvoston direktiiviksi uusiutuvista energialähteistä tuotetun sähkön käytön edistämisestä sähkön sisämarkkinoilla(1) kallistutaan nykyisten tukijärjestelmien säilyttämisen kannalle. Vaikuttaa kuitenkin siltä, että komission parhaillaan valmistelemissa ympäristönsuojeluun myönnettävää valtiontukea koskevissa yhteisön suuntaviivoissa hylätään kaikki kannustejärjestelmät. Tämä merkitsisi Espanjan tapauksessa huomattavaa takaiskua uusiutuvien energialähteiden kehittämiselle. Eikö komissio katso, että pitäisi säilyttää asianmukainen kannustejärjestelmä uusiutuvien energialähteiden kehittämiseksi? Katsooko komissio, että uusilla ympäristönsuojeluun myönnettävää valtiontukea koskevilla yhteisön suuntaviivoilla pitää varmistaa uusiutuvia energialähteitä koskevan bonusjärjestelmän säilyttäminen nykyisillä edellytyksillä? (1) KOM(2000) 279 lopullinen. Mario Montin komission puolesta antama vastaus (12. helmikuuta 2001) Komissio on arvoisan parlamentinjäsenen kanssa samaa mieltä siitä, että uusiutuvien energiavarojen kehittämiselle on luotava otolliset olosuhteet. Siksi komission 21. joulukuuta 2000 vahvistamissa uusissa suuntaviivoissa valtiontuesta ympäristönsuojelulle(1) sallitaan tuen myöntäminen seuraavin edellytyksin: Investointituen sallittu perustaso on 40 prosenttia tukikelpoisista kustannuksista. Pienten ja keskisuurten yritysten osalta perustasoa voidaan korottaa 10 prosentilla, jos investoinnin avulla voidaan täyttää kokonaisen yhteisön (esim. saaren) energiantarve, tai jos yritys toimii aluetukikelpoisella alueella. Jäsenvaltiot voivat myöntää toimintatukea seuraavasti: - uusiutuvista energialähteistä saatavan energian tuotantokustannusten ja markkinahinnan erotuksen kompensoimiseksi. Tuen kestoa ei rajoiteta, mutta sitä ei saa myöntää enää sen jälkeen, kun investoinnista on tehty kaikki poistot. - Tarvittaessa tuki voi kattaa myös rahoituskustannukset ja kohtuullisen tuoton pääomalle. - markkinamekanismien, kuten vihreiden sertifikaattien järjestelmän tai tarjouskilpailumenettelyjen avulla vältettyjen ulkoisten kustannusten perusteella - asteittain vähenevänä viiden vuoden ajan. Komissio katsoo, että nämä säännöt ovat varsin sallivat. Sallivuus on kuitenkin perusteltua, koska jäsenvaltioiden on voitava käyttää kaikki mahdolliset keinot ympäristöä säästävän energian käytön kehittämiseksi. Tämä vastaa täysin linjaa, joka on omaksuttu ehdotuksessa Euroopan parlamentin ja neuvoston direktiiviksi uusiutuvista energiavaroista.(2) (1) EYVL C 37, 3.2.2001. (2) KOM(2000) 279 lopullinen.